पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना संक्रमण का कहर लगातार जारी है लेकिन स्वास्थ्य विभाग के पास वैक्सीन की कमी बने होने से बुधवार को 18 से 44 आयु वर्ग के लोगों को वैक्सीन नहीं दी जा सकी। वैक्सीन की कमी के कारण स्वास्थ्य विभाग ने 34 सेंटर की बजाए केवल 10 सेंटर पर ही टीकाकरण अभियान चलाया।
फिलहाल स्वास्थ्य विभाग के पास केवल 18 हजार लोगों के लिए ही वैक्सीन का स्टॉक है। को-वैक्सीन की डोज समाप्त हो चुकी है।
स्वास्थ्य विभाग ने तीसरे चरण में 18 से 44 आयु तक के लोगों के लिए वैक्सीन टीकाकरण अभियान शुरू किया था। इसके लिए पहले एप पर रजिस्ट्रेशन करवाना अनिवार्य है। लोग रजिस्ट्रेशन करवा रहे हैं लेकिन जब सेंटर पर पहुंचते है तो उन्हें अगले दिन टीकाकरण के लिए बुलाया जा रहा है और कभी रजिस्ट्रेशन के लिए एप काम नहीं करती है। इसके चलते 18 से 44 आयु के लोगों को टीकाकरण के लिए दिक्कतों का सामना करना पड़ रहा है।
जिले में स्वास्थ्य विभाग के पास फिलहाल वैक्सीन की कमी बनी हुई है। विभाग की तरफ से पहले 34 सरकारी केंद्रों पर वैक्सीन टीकाकरण किया जाता था लेकिन अब केवल 10 सेंटरों पर टीकाकरण किया जा रहा है। विभाग पहले शिविर आयोजित कर एक दिन में 10 से 15 हजार लोगों को वैक्सीन देता था, लेकिन बुधवार को केवल 1268 लोगों को ही वैक्सीन दी जा सकी। जिनमें 18 से 44 आयु के महज पांच लोगों को ही वैक्सीन दी गई है। जबकि 45 से 60 आयु के 633 व 60 से अधिक आयु के 601 लोगों को टीका दिया गया है।
ये है जिले में वैक्सीन का स्टेटस
जिले में अभी तक 1,24,941 लोगों को वैक्सीन दी गई है। जिनमें से केवल 19,101 लोगों को अभी वैक्सीन की दूसरी डोज दी गई है। 60 से अधिक आयु के 78,727 लोगों को, 45 से 60 आयु के 49,296 लोगों को व 18 से 44 आयु के 1,925 लोगों को वैक्सीन दी गई है। इसके अलावा 8,866 हेल्थ वर्कर को व 5,228 फ्रंट लाइन के कर्मचारियों को वैक्सीन दी जा चुकी है।
ये है वैक्सीनेशन की स्थिति
जिले में 45 से अधिक आयु के लोगों के लिए भारत सरकार की तरफ से तथा 18 से 44 आयु के लोगों के लिए प्रदेश सरकार की तरफ से वैक्सीन उपलब्ध करवाई जा रही है। स्वास्थ्य विभाग के पास 18 से 44 आयु के लोगों के लिए केवल 10 हजार डोज व 45 से अधिक आयु के लोगों के लिए वैक्सीन की 8 हजार डोज शेष है। जबकि 1,05,840 लोगों को दूसरी डोज लगनी शेष है।
स्टॉक में हैं अभी लगभग 18 हजार वैक्सीन डोज
अभी स्वास्थ्य विभाग के पास जिले में वैक्सीन की डोज पहुंचने की कोई आरंभिक सूचना नहीं है। स्टॉक में अभी लगभग 18 हजार वैक्सीन डोज है। वैक्सीन की कमी है लेकिन स्वास्थ्य विभाग लगातार वैक्सीन अभियान चलाए हुए हैं। 10 सेंटरों पर वैक्सीन दी जा रही है। सेंटरों पर ज्यादा भीड़ न लगे इसके चलते नियमों के अनुसार सेंटरों पर दिनभर में 100 से 125 लोगों को ही बुलाया जा रहा है।''
-आशीष सांगवान, वैक्सीन नोडल अधिकारी।
ढिगावा पीएचसी में नहीं आई वैक्सीन, सेकंड डोज का इंतजार
ढिगावा मंडी| ढिगावा पीएचसी में वैक्सीन नहीं आने से 18 प्लस के टीकाकरण करवाने वाले युवाओं को अभी केवल इंतजार ही हिस्से आया है। उसके साथ साथ क्षेत्र में पिछले एक माह पूर्व पहली डोज वैक्सीन लगवाने वाले नागरिकों के लिए दूसरी डोज की किल्लत बनी हुई है।
पीएचसी में किसी प्रकार की वैक्सीन नहीं होना विभाग की इस संस्थान को ठेंगा दिखा रही है। ग्रामीणों और सामाजिक संगठनों के सदस्यों ने मांग करते हुए विभाग को कहा है कि जल्द से जल्द वैक्सीन नहीं आती है तो क्षेत्रवासियों की परेशानियां ओर अधिक बढ़ रही हूं।
अगर यही हाल रहा तो क्षेत्रवासियों को प्रदर्शन करना होगा। युवा कल्याण संगठन के हल्का प्रधान अमित अत्रि ने कहा कि अगर स्वास्थ्य विभाग वैक्सीनेशन की संख्या बढ़ाता है उनका संगठन लोगो की सुविधा के लिए ऑनलाइन पंजीकरण शिविरों का आयोजन कर इस अभियान को गति देने का काम करेगा।।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn